**Pozdravljeni mladi umetniki**

Čeprav se je za 1. triletje začel pouk v šolskih klopeh, nadaljujemo z likovnim ustvarjanjem na daljavo. V šoli veljajo novi pogoji poučevanja, ki še ne dovoljujejo druženje učencev iz različnih skupin.

Na likovni natečaj za kreativne izdelke v okviru EKOŠOLE je prispelo kar nekaj likovnih del. Vsem se zahvaljujem za sodelovanje in jim hkrati čestitam za ustvarjalnost. Vsa nastala dela sem poslala, da sodelujejo na natečaju. V priponki NASTALA LIKOVNA DELA 5. likovne naloge, si jih lahko ogledate.

Današnja že 6. likovna naloga je povezana z likovno čarovnijo. S pomočjo papirnatih brisačk, flomastrov, ki ne smejo biti vodoodporni in vode, boste čarali.

Vas zanima, kako bomo čarali? Pa se kar lotimo dela.

**POTREBUJETE:**

* papirnato brisačko,
* flomastre,
* posodo z vodo.



**KORAK 1:**

Odtrgajte eno papirnato brisačko in jo preložite na pol.



**KORAK 2:**

Na preloženo brisačko s flomastri narišite pol motiva. Jaz bom na svojo narisala pol drevesa – deblo in veje.

**KORAK 3:**

Nato odprite brisačko in na desni strani končajte risbo. Narišite še kakšne podrobnosti. Jaz sem drevesu narisala še krošnjo in cvetke.



**KORAK 4:**

Brisačko ponovno preložite, kot je bila. Pripravite si posodo z vodo.

**KORAK 5:**

Brisačko potopite v vodo. In videli boste čarovnijo 😊 Narišete lahko še več slik in se z njimi poigrate.

Upam, da vam uspe narediti čarobna likovna dela.

FOTOGRAFIRAJTE nastala likovna dela in jih pošljite na naslov ana.bogov@gmail.com.

Mentorica likovnega krožka: učiteljica Ana Bogovič